მუხის აბრეშუმხვევია
მუხის აბრეშუმხვევია (ლათ. Antheraea) — მწერების გვარი ფარშავანგთავალასებრთა ოჯახისა. მის რიგ წარმომადგელებს ამრავლებენ აბრეშუმის მისაღებად, რომლისგანაც ამზადებენ ჩესუჩას. მამლის ულვაშები ფრთულია. ფრთების შლილი 100–170 მმ შეადგენს; მამლებს წინები წამახვილებული და ნამგლისებურად მოღუნული აქვთ, დედლებისა ბევრად სწორი და ფართოა. შეფერილობა მრავალფეროვანია, ჩვეულებრივ ყავისფერ, მოვარდისფრო ან მოყვითალო ტონებში, ხშირად გარდიგარდმო ზოლებით; თითოეულ ფრთაზე თვალისმაგვარი ლაქა ზის ნახევრადგამჭვირვალე სარკმლით. დედალი ჩვეულებრივ მამალზე დიდი და ღიაა. მუხლუხი იკვებება და ჭუპრდება ფოთლოვან ხეებზე, უპირატესად მუხაზე (აქედან სახელწოდება). სხვადასხვა წყაროს მიხედვით, ცნობილია 3, არანაკლებ 20, 100-ზე მეტ და სხვა რაოდენობოს სახეობას. ბინადრობენ სამხრეთ, სამხრეთ-აღმოსავლეთ და აღმოსავლეთ აზიაში. ფართოდაა გავრცელებული ჩინური მუხის აბრეშუმხვევია. მის გარდა, ცნობილია აგრეთვე იაპონური (Antheraea yamamai), ინდური (Antheraea paphia), ასამური (Antheraea assamensis) მუხის აბრეშუმხვევიები.